**MIKROKODS PROGRAMMPRODUKTA LICENCE**

**1. Vispārīgie licences noteikumi**

1.1. Lejupielādējot, instalējot šajā licencē norādīto MikroKods programmproduktu savā datorā, vai uzsākot tā lietošanu, jūs esat piekritis šīs licences noteikumiem.

1.2. MikroKods programmprodukts ir programmprodukts augstumu atzīmju pārrēķinam no Baltijas 1977. gada normālo augstumu sistēmas (BAS-77) uz Eiropas Vertikālo atskaites sistēmu (EVRS) ietver programmatūru, ieskaitot visus jauninājumus, izlaidumus un papildinājumus, ja tie saņemti licences darbības laikā, tās instalācijas rīku, kā arī elektroniskā veidā dokumentāciju (programmatūras uzstādīšanas pamācību, lietotāja rokasgrāmatu, šo licenci) (turpmāk tekstā – Programmprodukts).

1.3. Programmproduktā ietvertā sabiedrības ar ierobežotu atbildību „MikroKods” izstrādātā programmatūra tiek licencēta saskaņā ar šajā licencē noteiktajām Programmprodukta izmantošanas tiesībām.

1.4. Licence un no tās izrietošās tiesības un pienākumi ir interpretējami saskaņā ar Autortiesību likumu un citiem Latvijas Republikas normatīvajiem aktiem. Strīdi, kas radušies par licences nosacījumiem, ir izskatāmi Latvijas Republikas normatīvajos aktos noteiktajā kārtībā.

1.5. Visas autora personiskās tiesības uz Programmproduktu pieder sabiedrībai ar ierobežotu atbildību „MikroKods”. Latvijas Ģeotelpiskās informācijas aģentūrai ir visas autora mantiskās izņēmuma tiesības uz Programmproduktu, tajā skaitā izplatīt Programmproduktu, iznomāt, izīrēt un publiski patapināt, reproducēt Programmproduktu, to pārveidot, kā arī atļaut vai aizliegt Programmprodukta izmantošanu un noteikt tā tālākas izplatīšanas noteikumus.

1.6. Programmprodukta lietotājam tiek piešķirta iespēja piekļūt un izmantot Programmproduktu vienlaikus ar citām personām, kuras arī saņēmušas vai saņems attiecīgu licenci Programmprodukta izmantošanai.

**2. Licences darbības laiks un teritorija**

2.2. Licence ir beztermiņa vai ir spēkā līdz tās atsaukšanas vai darbības izbeigšanas dienai licencē noteiktajos gadījumos.

2.3. Ar šo licenci piešķirtās tiesības Programmprodukta izmantošanai ir spēkā visas pasaules teritorijā.

**3. Tiesības Programmprodukta izmantošanai**

3.1. Programmprodukta lietotājam ir jāievēro visi Programmproduktā iekļautās programmatūras tehniskie ierobežojumi, kas nosaka tās izmantošanu tikai paredzētajā veidā, izmantojot datora ekrānā redzamās lietojuma komandas.

3.2. Programmprodukta lietotājam ir tiesības savām vajadzībām instalēt, reproducēt Programmproduktu (ciktāl tā ielādēšana, izmantošana vai glabāšana šajā licencē atļautajā apjomā prasa to reproducēt).

3.3. Programmprodukta lietotājam ir tiesības Programmproduktu lietot, darbināt un veikt Programmproduktā iekļautajā programmatūrā paredzētās darbības ar Programmproduktu neierobežotā skaitā datoru, darbstaciju un klēpjdatoru.

3.4. Programmprodukta lietotājam nav tiesību Programmproduktu publiskot, publicēt vai citādā veidā tālāk izplatīt, adaptēt, jebkādi citādi pārveidot un reproducēt šādi iegūtos rezultātus, tajā skaitā nav tiesību veikt jebkādas funkcionālās izmaiņas Programmproduktā.

**4. Atbildība**

4.1. Sabiedrība ar ierobežotu atbildību „MikroKods” un Latvijas Ģeotelpiskās informācijas aģentūra neuzņemas atbildību par Programmatūras defektiem, kas radušies nepareizas Programmatūras ekspluatācijas dēļ, kā arī neuzņemas atbildību par zaudējumiem un jebkādu nodarīto kaitējumu, kas radies Programmprodukta ekspluatācijas dēļ.

4.2. Sabiedrība ar ierobežotu atbildību „MikroKods” un Latvijas Ģeotelpiskās informācijas aģentūra neuzņemas atbildību par rezultātiem, kas iegūti, vai lēmumiem, kas pieņemti, izmantojot Programmproduktu, un nekādā gadījumā neuzņemas juridisku vai finansiālu atbildību par sekām, kas radušās, ja, izmantojot Programmproduktu, ir veikti attiecīgi secinājumi vai darbības, kā arī neuzņemas atbildību par tiešiem, netiešiem vai nejaušiem zaudējumiem, kas saistīti ar Programmprodukta izmantošanu vai tās izmantošanas neiespējamību.

4.3. Programmprodukta lietotājs uzņemas atbildību par Programmprodukta izmantošanu atbilstoši šīs licences noteikumiem, Autortiesību likumā un citos Latvijas Republikas normatīvajos aktos noteiktajām prasībām. Jebkura ģeotelpiskās datu kopas izmantošana, kas neatbilst šīs licences noteikumiem, tiek uzskatīta par autortiesību pārkāpumu.